Maria Quitéria de Jesus

Maria Quitéria de Jesus (Feira de Santana, Brasil, 1792ko uztailaren 27a – Salvador de Bahia, Brasil, 1853ko abuztuaren 21a) emakume militarra izan zen, Brasilgo Independentziaren heroia. Brasilgo tropekin batera Portugalgo soldaduen aurka borrokatu zuen, gizon jantzita "Medeiros soldadua" izenez.

 Bizitza 
Maria Quitéria 1792an Feira de Santanatik gertu zegoen finka batean jaio zen, gaur egungo Bahia estatuan. Inguruko lur-jabe txiki baten alaba izan zen. Inolako ikasketa formalik gabe, Maria Quitéria analfabetoa izan zen, baina aitaren etxaldeko giroan ikasi zuen zaldiz ibiltzen, su-armak erabiltzen eta ehizatzen. Bere garaiko landa-giroan ohikoak ziren jarduera horiek, baina ez oso ohikoak inguruko emakume batentzat.

 Soldadu ibilbidea 
Maria Quitéria gaztea ezkontzear zegoen 1822ko uztailean, Bahia probintzia Brasilen independentzia aldarrikatzen zuen Pedro de Braganza printzearen alde agertu zenean, eta jarrera horri eusteko, Bahiako agintariek mezulariak bidali zituzten armen edo soldaduen atxikimendu bila probintzia osoan zehar; ordezkaritza bat Feira de Santanara heldu zenean, Maria Quitéria de Jesusen aita libre geratu zen alargun eta seme-alaba adingabeak izateagatik.  

 Gizon jantzi 
Aitaren baimenik izan ez arren, Maria Quiteriak tropa independentistekin bat egin zuen. Horretarako, Maria Quitéria de Jesusek bere ahizpa-erdiaren etxera ihes egin zuen eta ilea moztu zuen, gizon jantzi zen eta gertu zegoen Cachoeira hiribildura joan zen, bertako artilleria erregimentuan "Medeiros soldadu" ezizenez izena emateko.  

 Aitak deskubritu eta gona jantziarazi 
Handik gutxira, bere aitak deskubritu zuen eta bere benetako sexua ezagutzera eman zenean, Printzearen Boluntarioen Batailoiko tropetan geratzea lortu zuen, armekin zuen diziplina eta trebetasunarengatik, bere uniformeari eskoziar erako gona bat gehituz. 

1822. urteko urritik 1823. urteko ekainara, Maria Quitériak Bahia probintzian zeuden soldadu portugaldarren aurkako hainbat borroka eta segadatan parte hartu zuen, bere fusila bere kideek bezain trebeki erabiliz eta etsaien suaren aurrean ausardia erakutsiz. 1823. urteko uztailean kadete mailara igo zen, eta Bahiako gerra kanpainen bukaeraren ostean, 1823ko abuztuaren 20an Petri IV.a enperadoreak Rio de Janeiron hartu zuen, bertan kondekoratua eta alferez mailara igotzeko.

Maria Quitéria de Jesus Feira de Santanara itzuli zen, aitak barkatu egin zion eta ezkondu egin zen. Alargundu zenean eta aitaren herentzia erreklamatu ostean, Salvador de Bahiara joan zen bizitzera alabarekin.

 Erreferentziak 

 Ikus, gainera 
 María Remedios del Valle
 Manuela Sáenz
 Maria Felipa de Oliveira
 Juana Azurduy
 Kanpo estekak 
 Maria Quitériaren biografia "Vidas Lusófonas" webgunean.

Kategoria:Emakume militarrak
Kategoria:Emakumeak gerran
Kategoria:Brasilgo militarrak
Kategoria:Emakumea